ഇന്ത്യയുടെ ആത്മാവിനെ തൊട്ടറിഞ്ഞ് അരുണ്ദേവിന്റെ സൈക്കിള് യാത്ര.. സൈക്കിള് യാത്രയിലൂടെ ഭാരതത്തിന്റെ സംസ്കാരവും പൈതൃകവും നേരിട്ട് അനുഭവിച്ചറിഞ്ഞ് മലയാളി യുവാവ്. ആന്ധ്രാപ്രദേശിലെ ഉഷ്ണകാറ്റും ലഡാക്കിലെ മൈനസ് രണ്ട് ഡിഗ്രി തണുപ്പും. 17 സംസ്ഥാനങ്ങളിലൂടെ 8,000 കിലോമീറ്റര് ദൂരം സഞ്ചരിക്കാനെടുത്തത് 67 ദിവസങ്ങള്. ഇന്ത്യയുടെ ഒരറ്റത്ത് നിന്ന് മറ്റേ അറ്റത്തേക്കൊരു യാത്ര എന്നത് ദീര്ഘകാലമായി കണ്ടിരുന്ന സ്വപ്നം. അത്ഭുതമെന്ന് തോന്നാവുന്ന ദൂരം താണ്ടാന് തൃശ്ശൂര് സ്വദേശിയായ അരുണിന് കരുത്തായത് തന്റെ ദൃഢനിശ്ചയം ഒന്നു മാത്രം. തൃശൂര് തളിക്കുളം സ്നേഹതീരത്തു നിന്നു ആരംഭിച്ച യാത്ര വടക്കേ ഇന്ത്യയുടെ അറ്റമായ ലഡാക്കിലേക്ക് എത്തിച്ചേരാന് 67 ദിവസങ്ങള് വേണ്ടിവന്നു. ഓഗസ്റ്റ് അഞ്ചിന് സ്നേഹതീരത്തുനിന്നും രാവിലെ എട്ടിനാണ് യാത്ര ആരംഭിച്ചത്. തന്റെ ലക്ഷ്യസ്ഥാനമായ കര്ദുങ്കലാപാസില് 40 ദിവസങ്ങള് കൊണ്ട് എത്തിച്ചേര്ന്നു. ഈ യാത്രയില് അനുഭവിച്ചറിഞ്ഞത് വ്യത്യസ്തമായ കാലാവസ്ഥ, വൈവിധ്യമേറിയ ഭക്ഷണം, വിവിധ ഭാഷകള്,ആചാരങ്ങള്, സംസ്കാരങ്ങള് അക്ഷരാര്ഥത്തില് ഇന്ത്യയുടെ ആത്മാവിനെ അനുഭവിച്ചറിഞ്ഞുളള യാത്ര. ഇന്ത്യയുടെ വടക്കേ അറ്റമായ കര്ദുങ്കലാപാസില് എത്തിയപ്പോള് മൈനസ് 2 ഡിഗ്രിയാണ് തണുപ്പുളള കാലാവസ്ഥയാണ് അരുണിനെ വരവേറ്റത്. കേരളത്തില് നിന്നും തികച്ചും വിഭിന്നമായ കാലാവസ്ഥ. എന്നാല് ലക്ഷ്യസ്ഥാനത്ത് എത്തിയപ്പോള് കൊടും തണുപ്പിലും ഊഷ്മളതയാണ് അനുഭവപ്പെട്ടത്. യാത്രയിലുടനീളം അപ്രതീക്ഷിതമായ ചില തടസ്സങ്ങള് നേരിട്ടുവെങ്കിലും നിശ്ചയദാര്ഡ്യത്തോടെ മുന്നോട്ട് പോയി. ഒരു ദിവസം 150 കിലോമീറ്റര് ദൂരമാണ് അരുണ് യാത്രയ്ക്കായി ചിട്ടപ്പെടുത്തിയിരുന്നത്. ദിവസവും രാവിലെ അഞ്ചിന് ആരംഭിക്കുന്ന സൈക്കിള് യാത്ര വൈകീട്ട് ആറിനോ ഏഴിനോ അവസാനിപ്പിക്കും. അപരിചിതമായ സ്ഥലങ്ങളില് കടകളൊക്കെ അടയ്ക്കുന്നതിനു മുമ്ബ് എത്തിച്ചേരും. ഏതെങ്കിലും ഒരു കടയുടമയോട് അനുവാദം ചോദിച്ചശേഷം സ്ഥാപനത്തിനു മുന്നില് ടെന്റ് ഒരുക്കി കിടന്നുറങ്ങും. കട പൂട്ടുന്നതിനുമുമ്ബ് മൊബൈല് ചാര്ജ് ചെയ്യാനും ശ്രമിക്കും. വയറിന് കുഴപ്പങ്ങളൊന്നും ഉണ്ടാകാതിരിക്കാന് വെജിറ്റേറിയന് ഭക്ഷണമാണ് യാത്രയിലുടനീളം കഴിച്ചിരുന്നത്. കേരളത്തിലും കര്ണ്ണാടകയിലും മൃഗങ്ങളുടെ ശല്യം ഉണ്ടായെങ്കിലും മറ്റൊരിടത്തും അത് അനുഭവപ്പെട്ടില്ല. ഉത്തരേന്ത്യന് സംസ്ഥാനങ്ങളിലേക്ക് പോകുന്തോറും നഗരങ്ങള് ബൈപ്പാസ് റോഡില് നിന്നും ദൂരത്തില് ആയതുകൊണ്ട് സൈക്കിള് മെയിന്റനന്സ് ചെയ്യുന്നത് ശ്രമകരമായിരുന്നു. ഓരോ 300 കിലോമീറ്ററിലും സൈക്കിളിന്റെ വീല് ബെയറിങ്ങിലെ ബോളുകള് മാറ്റണം. ഗുജറാത്തില് ഒരിടത്ത്വച്ച് ടയര് പൊട്ടിയത് മറക്കാനാകാത്ത അനുഭവമാണെന്ന് അരുണ് ഓര്ക്കുന്നു. ഞായറാഴ്ച ആയതിനാല് കടകള് തുറന്നിരുന്നില്ല. എന്നാല് സ്വദേശിയായ ഒരാള് ബൈക്കിനു പുറകില് സൈക്കിളും ഏറ്റി അരുണിനെയും കൊണ്ടുപോയതും നന്ദിയോടെ സ്മരിക്കുന്നു. കടക്കാരനെ വീട്ടില് പോയി വിളിച്ചുകൊണ്ടുവന്ന് കട തുറപ്പിച്ചാണ് സൈക്കിള് ടയര് മാറ്റിയത്. കോഴിക്കോട്, മംഗലാപുരം, ഗോവ, മഹാരാഷ്ട്ര, ഹരിയാന,പഞ്ചാബ്, ജമ്മു, കാശ്മീര് വഴിയാണ് ലഡാക്കിലേക്ക് അരുണ് യാത്ര ചെയ്തത്. 4750 കി.മീ ദൂരമാണ് സൈക്കിള് ചവിട്ടിയത്. 40 ദിവസങ്ങള് അതിനു വേണ്ടി എടുത്തു. തിരിച്ച് ഉത്തര്പ്രദേശ്, മദ്ധ്യപ്രദേശ്, ആന്ധ്ര, തമിഴ്നാട്, സേലം കോയമ്ബത്തൂര്, പാലക്കാട് വഴി 3800 കിലോമീറ്റര് സൈക്കിള് ചവിട്ടി കൊണ്ടുതന്നെ തിരിച്ച് നാട്ടിലേക്കുള്ള യാത്രയും. മൊത്തം 8000 കിലോമീറ്റര്. 67 ദിവസങ്ങള് കൊണ്ട് 17 സംസ്ഥാനങ്ങളിലൂടെ യാത്രചെയ്തു. യാത്രക്കൊടുവില് അരുണിന്റെ ഭാരം 20 കിലോയോളം കുറഞ്ഞു. എല്ലാ വൈതരണികളും തരണം ചെയ്ത് തളിക്കുളത്തെ വീട്ടില് തിരിച്ചെത്തിയ അരുണിനെ നാട്ടുകാരും സുഹൃത്തുകളും ചേര്ന്ന് വീരോചിതമായ സ്വീകരണത്തോടെയാണ് വരവേറ്റത്. തൊഴുത്തുംപറമ്ബില് സതീഷന്റെയും റെജീനയുടെയും മകനാണ് അരുണ്ദേവ്. കഠിനാധ്വാനവും സ്ഥിരോത്സാഹവും കൈമുതലാക്കി ഭാരതത്തിന്റെ അത്മാവിനെ അടുത്തറിയാന് സാധിച്ച സ്വപ്നയാത്ര യാഥാര്ഥ്യമായതിന്റെ ആത്മനിര്വൃതിയിലാണ് അരുണിപ്പോള്.